ส่อง FSMART กำไร Q2/60 ทำนิวไฮต่อแนะซื้อเป้าหมาย 22 บ.  
ส่อง FSMART กำไร Q2/60 ทำนิวไฮต่อ แนะซื้อเป้าหมาย 22 บ.  
17 ก.ค. 2560

บล.ฟินันเซีย ไซรัส ระบุในบทวิเคราะห์วันนี้(17 ก.ค.) ว่า บริษัท ฟอร์ท สมาร์ท เซอร์วิส จำกัด (มหาชน) หรือ FSMART คาดกำไร ไตรมาส2/60 โตต่อเนื่อง 6.6% เทียบไตรมาสก่อนหน้า, 47.5% เทียบช่วงเดียวกันของปีก่อนจากการขยายจำนวนตู้เติมเงิน “บุญเติม” ได้อานิสงส์จากกรณี 7-11 กับ AIS ตั้งแต่ไตรมาส4/59 และบริการใหม่ๆ โดยเฉพาะบริการโอนเงินผ่านตู้ที่มีรายการเพิ่มขึ้นเรื่อยๆ
หากคาดการณ์ของเราเป็นจริง จะทำให้กำไรครึ่งแรกปีนี้โต 48.6% เทียบช่วงเดียวกันของปีก่อนและเป็นสัดส่วน 48% ของคาดการณ์ทั้งปีที่ 566 ล้านบาท โต 34.7% โดยมองแนวโน้มกำไรไตรมาสถัดไปยังอยู่ในแนวโน้มขาขึ้น จากการรักษาความเป็นผู้นำในธุรกิจตู้เติมเงินมือถือผ่านตู้ และอานิสงส์กรณี 7-11 กับ AIS เต็มปี ราคาหุ้นยังมี Upside 17% จากราคาเป้าหมายปี 2017 ที่ 22 บาท (DCF) ที่คิดเป็น PEG 1 เท่า จากคาดการณ์กำไรโตเฉลี่ย 31% ในช่วง 2 ปีข้างหน้า คงคำแนะนำ “ซื้อ”